**ΔΕΛΤΙΟ ΤΥΠΟΥ**

**«Πεύκο Πολίτη»: Δέσμευση του ΥΠΕΝ για άμεση προώθηση της Πολεοδομικής Μελέτης στο ΣτΕ**

Την δέσμευση του υπουργείου Περιβάλλοντος και Ενέργειας να ολοκληρώσει τον έλεγχο νομιμότητας της Πολεοδομικής Μελέτης για την ένταξη στο Σχέδιο Πόλης της περιοχής «Πεύκο Πολίτη» και να την προωθήσει στο ΣτΕ εντός του επόμενου μήνα, με τις όποιες τροποποιήσεις κρίνει το υπουργείο, σύμφωνα με την αποφασιστική αρμοδιότητα που έχει, επαναβεβαίωσε ο γ.γ. του υπουργείου κ. Ευθύμιος Μπακογιάννης, κατά τη συνάντηση που είχε με τον δήμαρχο Χαλανδρίου Σίμο Ρούσσο, την Τετάρτη 21 Σεπτεμβρίου 2021.

Η Πολεοδομική Μελέτη που εκπόνησε ο Δήμος για την ένταξη στο Σχέδιο Πόλης της περιοχής των 1.300 στρ. του «Πεύκο Πολίτη» και ζώνης Δουκίσσης Πλακεντίας, διαβιβάστηκε τελικά στο υπουργείο περιβάλλοντος, στις 12 Απριλίου 2022, αφού είχε πρώτα ομόφωνα εγκριθεί από το ΣΥΠΟΘΑ, τον Φεβρουάριο την ίδιας χρονιάς, τέσσερα ολόκληρα χρόνια μετά την ολοκλήρωσή της, τον Φεβρουάριο του 2018 και σχεδόν μισό αιώνα από τότε που δημιουργήθηκε αυτή η εκκρεμότητα, σε βάρος χιλιάδων ιδιοκτητών αλλά και της πόλης του Χαλανδρίου.

Σημειώνεται ότι η πρώτη μελέτη πολεοδόμησης της περιοχής είχε ξεκινήσει από το 1987, καθώς το Προεδρικό Διάταγμα του 1971 την άφησε εκτός Σχεδίου.

Κατά την διάρκεια της συνάντησης, ο δήμαρχος Χαλανδρίου είχε την ευκαιρία να διατυπώσει εκ νέου την σταθερή πεποίθηση του Δήμου ότι πρέπει να τηρηθούν όροι ισονομίας και ισοτιμίας για όλες τις ιδιοκτησίες στην περιοχή και να θωρακισθεί νομικά η τελική εισήγηση, ώστε να μην υπάρξει η πιθανότητα οποιασδήποτε περαιτέρω καθυστέρησης ή οπισθοχώρησης.

Εξέφρασε δε την πλήρη αντίθεση του Δήμου Χαλανδρίου σε τυχόν αλλαγές που θα αντίκεινται στην ομόφωνα ψηφισμένη Πολεοδομική Μελέτη και θα εξαιρούσαν από την ένταξη την ιδιοκτησία των 35.000 τ.μ. του κολλεγίου ACS, δεδομένου ότι κανένα εμπόδιο δεν ανακύπτει, σύμφωνα με τη θέση του Δήμου, στην εκπαιδευτική του λειτουργία.

Τέλος, ο δήμαρχος Χαλανδρίου είχε την ευκαιρία να ευχαριστήσει τον κ. Ε. Μπακογιάννη για την αποφασιστική συμβολή του, τόσο στην έγκριση του έργου της βιοκλιματικής ανάπλασης του εμπορικού κέντρου του Χαλανδρίου από το Κεντρικό Συμβούλιο Αρχιτεκτονικής, όσο και στην ένταξή του στα χρηματοδοτούμενα από το Ταμείο Ανάκαμψης έργα αναπλάσεων.